狂歌
作者：陸游
朝代：宋

paragraphs: 少年雖狂猶有限，遇酒時能傲憂患。
即今狂處不待酒，混混長歌老巖澗。
拂衣即與世俗辭，掉頭不受朋友諫。
挂帆直欲截烟海，策馬猶堪度雲棧。
枵然癡腹肻貯愁，天遣作盎盛藜莧。
髮垂不櫛性所便，衣垢忘濯心已慣。
眼前故人死欲無，此生行矣風雨散。
羞爲塵土伏轅駒，寧作江湖斷行雁。